Nu har vi diskuteret skattelettelser i mange måneder, og regeringen er så blevet enig med sig selv om, at det nok tager lidt længere tid at få bakset skattelettelser på plads end først antaget. Jeg ved ikke, om vi har råd til skattelettelser. Jeg tror det egentlig ikke.

Men hvis vi har, så har jeg et forslag til en bedre måde at gøre det på end de hidtil fremførte. Alle er enige om, at det bedste vil være skattelettelser i bunden, for det skal bedre kunne betale sig at arbejde end at være på kontanthjælp, integrationsydelse eller arbejdsløs.

Derfor foreslår jeg, at vi nedsætter eller helt fjerner moms på basale fødevarer såsom mejeriprodukter, mel, gryn, brød, frugt og grøntsager.